***Notă informativă***

**Consultări publice cu privire la chestionarele revizuite pentru Recensământul Populației**

**și Locuințelor din anul 2024**

**Recensământul Populației și Locuințelor***(recensământ sau RPL)***are drept scop** oferirea informației de interes public despre populația rezidentă (în continuare – populație) pe teritoriul țării și locuințele acesteia pentru elaborarea, monitorizarea și evaluarea politicilor statului, pentru argumentarea deciziilor de dezvoltare umană, pentru cercetarea științifică.

**Recensământul are ca obiectiv** producerea, în condiții de comparabilitate internațională, a statisticilor oficiale naționale privind: numărul și distribuția teritorială a populației, la cel mai mic nivel teritorial; structura demografică și caracteristici socioeconomice; componența gospodăriilor casnice, condițiile de trai, locuințele populației și clădirile în care acestea se situează. Astfel, în cadrul RPL 2024 vor fi recenzate persoanele fizice, gospodăriile casnice, locuințele și clădirile în care sunt situate locuințele acestea reprezentând **unități de recenzare** definite în [Legea nr.231/2022](https://www.legis.md/cautare/getResults?doc_id=132974&lang=ro) cu privire la recensământul populației și locuințelor.

**Recensământul servește drept bază** pentru estimările anuale ale numărului populației țării și bază de sondaj pentru cercetările statistice selective în gospodării.

În vederea realizării obiectivelor recensământului din anul 2024, au fost stabilite variabilele de recensământ, care reprezintă caracteristicile unităților de recenzare (persoană fizică, gospodărie casnică, locuință și clădire) și care formează conținutul chestionarelor de recensământ. Variabilele de recensământ, care vor fi colectate în cadrul RPL 2024, sunt în corespundere cu [*recomandările*](https://unece.org/docs-60)*Conferinței Statisticienilor Europeni pentru Recensămintele Populației și Locuințelor din runda 2020* și cu [*Regulamentul*](https://eur-lex.europa.eu/legal-content/EN/ALL/?uri=CELEX%3A32017R0543)*de punere în aplicare (UE) 2017/543 al Comisiei din 22 martie 2017 de stabilire a normelor de aplicare a Regulamentului (CE) nr. 763/2008 al Parlamentului European și al Consiliului privind recensământul populației și al locuințelor în ceea ce privește specificațiile tehnice ale tematicilor și ale defalcărilor lor.*Totodată, la determinarea variabilelor, pe lângă **recomandările internaționale**, s-au luat în considerare un șir de criterii precum: actualitatea variabilelor, sarcina asupra persoanei recenzare și recenzorului, claritatea pentru respondenți, eficiența și relevanța pentru societate și utilizatorii de date, continuitatea cu datele de la recensămintele anterioare și lipsa altor surse de date pentru colectarea variabilelor de recensământ.

În acest context, au fost realizate mai multe runde de **consultări ale subiectelor și variabilelor de recensământ**:

1. Discuții în cadrul meselor rotunde, organizate pe 22-23 decembrie 2022, cu **importante grupuri de utilizatori de date** (autorități publice centrale și alte instituții publice; mediul academic și societatea civilă; parteneri de dezvoltare; autorități ale administrației publice locale și alte instituții/organizații), care au avut ca scop discutarea listei variabilelor pentru recensământ, precum și a propunerilor de ajustare și/sau completare a acesteia;
2. Colectarea, în februarie 2023, a propunerilor de la autoritățile publice centrale și alte instituții publice asupra subiectelor și a variabilelor de recensământ;
3. Examinarea subiectelor și variabilelor de recensământ și susținerea acestora expus în cadrul **ședinței Comisiei Naționale pentru Recensământul Populației și Locuințelor (CNRPL)**din 28 februarie 2023.
4. Testarea subiectelor și variabilelor în cadrul recensământului de probă (28 august-10 octombrie 2023).
5. Examinarea subiectelor și variabilelor de recensământ în baza RPL de probă și susținerea acestora expus în cadrul **ședinței Comisiei Naționale pentru Recensământul Populației și Locuințelor (CNRPL)**din 21 noiembrie 2023.

În baza consultărilor publice și a deciziilor sus-numite ale CNRPL, precum și a rezultatelor recensământului de probă, BNS a elaborat versiunea revizuită a chestionarelor de recensământ, care cuprind:

* [**Chestionarul clădire (1.1CL)**,](#_top) care se utilizează pentru colectarea datelor despre:
	+ clădirea în care este situată locuința;
* [**Chestionarul locuință (1.2CL)**](#_top), care se utilizează pentru colectarea datelor despre;
	+ locuință;
	+ membrii gospodăriei, inclusiv persoanele temporar absente sau prezente și străine.
* [**Chestionarul gospodărie (1.3CL)**](#_top), care se utilizează pentru colectarea datelor despre;
	+ gospodărie;
	+ activitatea agricolă a gospodăriei*(unde este relevant)*;
* [**Chestionarul pentru spațiul colectiv de locuit (2 SCL),**](#_top)care se completează pentru fiecare bloc locativ al spațiului colectiv de locuit (în cazul în care spațiul colectiv dat are mai multe blocuri locative), care va cuprinde date despre:
	+ clădirea în care este amplasat spațiul colectiv de locuit;
	+ dotările spațiului colectiv de locuit;
	+ persoanele care locuiesc în spațiul colectiv de locuit.

În spațiile colective de locuit, unde sunt încăperi ocupate de gospodării casnice /familii (exemplu: familiile profesorilor, personalului administrativ sau a studenților căsătoriți), aceste încăperi sunt considerate locuințe și se vor înregistra în chestionare 1.2CL.

* [**Chestionarul persoană (3P),**](#_top)care se completează pentru fiecare persoană din gospodărie, înscrisă în lista membrilor gospodăriei (care locuiesc de obicei în locuința dată) din chestionarul 1.2CL, în aceeași ordine din listă, prin intervievarea fiecărei persoane.

Astfel, primul chestionar 3P se referă la prima persoană (capul gospodăriei). În absența unor membri ai gospodăriei, datele se solicită de la un membru adult al gospodăriei. Pentru minori datele vor fi furnizate de către persoanele adulte.

Urmare a consultărilor publice asupra chestionarelor de recensământ, acestea vor fi definitivate de către Biroul Național de Statistică și ulterior utilizate la efectuarea **RPL 2024**.

Elaborarea și testarea chestionarelor de recensământ este realizată de rând cu alte lucrări importante necesare pentru buna pregătire și realizare a recensământului, cu participarea autorităților publice centrale, celor locale și altor entități, în conformitate cu prevederile [Legii 231/2022](https://www.legis.md/cautare/getResults?doc_id=132974&lang=ro) *cu privire la recensământul populației și locuințelor* și cu [Hotărârea Guvernului nr. 951](https://www.legis.md/cautare/getResults?doc_id=135257&lang=ro) din 28.12.2022 *cu privire la organizarea și efectuarea recensământului populației și locuințelor din Republica Moldova în anul 2024*.

Pentru mai multe detalii despre Recensământ Populației și Locuințelor din 2014 accesați [aici](https://statistica.gov.md/ro/recensamantul-populatiei-si-al-locuintelor-2024-9940.html).